ጎንደር እና ጥምቀት አንዱ ለአንዱ ውበት
ክፍለዮሐንስ አንበርብርታሪካዊቷ ጎንደር ከተማ ዛሬ እንደ ዓደይ አበባ ፍክት ብላ ነው የዋለችው፡፡ በደስታና ሆህታ ስትፍለቀለቅ፣ ስትስቅ፣ ስትፍነከነክ እንግዶቿን ስታስተናግድ ውላለች፡፡ ጎንደር ጥንታዊቷ የነገሥታት መናገሻ፣ የቱሪስቶች ዓይን ማረፊያ ሽሙንሙን ብላለች፡፡እምር ድምቅ ብላ አትለፉኝ ትላለች፡፡ አፍ አውጥታ ባትናገርም በውበቷ ቀልብ ሰቅዛ ይዛለች፡፡ጎንደር በደስታ ሰክራለች፡፡የሠርጓ ዕለት በአጃቢዎቿ እና የቅርብ ወዳጆቿ እፍን እጥን እንደምትደረግ የገጠር ሙሽራ ጎንደር ተኳኩላለች፡፡በከተማዋ የሚገኙ ህንፃዎች አረንጓዴ፣ ቢጫ፣ ቀይ ቀለማት የተዋበውን የኢትዮጵያ ሰንደቅ ዓላማ ተከናንበው ሽው እልም ከሚለው ንፋስ ጋር ወግድ! እያሉ ነፃነታቸውን አውጀው እዩኝ እዩኝ የሚሉ ይመስላሉ፡፡ዋና ዋና ጎዳናዎችም እንዲሁ ሰንደቅማ ለብሰዋል፤ ሃይማታዊና የአብሮነት መንፈስ የተላበሱ መፈክሮችን አዝለዋል፡፡በርከት ያሉ ወጣቶች በየጥጋጥጉ በቆሙ ተሽከርካሪዎች ላይ ሆነው ውሃውንም ልብሱንም መስቀሉንም ለበረከት እያሉ ንግዳቸውን ያጧጡፋሉ፡፡ትዕይን ብዙ ነው፡፡አለባበሱ ድምቅ ያለ ነው፡፡ጨዋታው ቅቡልና ባህላዊ ነው፡፡ የዚህ ሁሉ ሁነት ድምር በአንድነት ተዳምረው አጃዒብ ያስብላል፡፡ግዑዝ ባይሆን የጎንደር ባህረ ጥምቀት የሚከበርበት የፋሲለደስ ግንብ አፉን አውጥቶ በተናገረ፡፡በህዝቡ የተከበበው የታቦታቱ ማደሪያ ስፍራ ከሁሉም ሥፍራ በላቀ ሁኔታ አምሮበታል፡፡በጎንደር ከተማ የሚገኙ ትልልቅ ህንፃዎች ለጥምቀት ቀን የባለንብረቱ አይደሉም፡፡ሁሉም ይወጣበታል ይወርድበታል፡፡ ፎቶ ይነሳበታል፤ ሰንደቅ ዓላማ ይተክልበታል፡፡ እሪ! ብሎ ደስታውን ያቀልጥበታል፡፡ብዙ የተከለከሉ ነገሮች ዛሬ አይከለከሉም፡፡ቀይ ምንጣፍ ለታቦታቱና ካህናቱ ክብር፣ እልልታና ሆህታ ስለት ለሰመረላቸውና ከዓምናው አሻግሮ ለዛሬ ላደረሳቸው ብዙም አዲስ ላይሆን ይችላል፡፡ ጎንደር ተሞሽራለች፡፡ ጎንደር እንደተዘፈነላትም እውነትም ውብ ናት፤ እንደ ድምፀ ምርዋ አዝማሪዎቿም ሽቅርቅር ናት፡፡ወደ ባህረ ጥምቀቱ የሚወሰዱ ዋና ዋና መንገዶች ዛሬ ከተሽከርካሪ ጋጋታ እፎይ ብለው እግረኛ ብቻ ለማስተናገድ ወስነዋል፡፡ ከየአቅጣጫው መለከትና ጥሩንባ ይነፋሉ፡፡ ሴቶችም ይነፋሉ፡፡ ወንዶችም እንዲሁ ይነፋሉ፡፡ሀጫ በረዶ የመሰለ ዘመናዊ ጥበባቸውን፣ በአገር ባህል የተዋበ ኩታቸውንና ከአልባሳቱ ጋር የሚስማሙ ጫማዎችን ተጫምተው ከማዳው የባህረ ጥምቀት ስፍራ ላይ ተገናኝተዋል፡፡ ከከተራው ዕለት ጀምሮ ሥርዓተ ቅዳሴው ተፈጽሞ ታቦታት ወደ ማደሪያቸው እስኪሸኙ ድረስ ሽሙንሙኗ ጎንደር አላንቀላፋችም፡፡ከሥርዓተ ቅዳሴው በኋላ በማለዳው መርሐ ግብር በርካታ ሁነቶችን ያስተናገደችው የጎንደር ጥምቀት በእንግዶቿና የሥራ ኃላፊዎች የአደራ መልዕክት አስተላልፋለች፡፡የጎንደር ከተማ ከንቲባ አቶ ሞላ መልካሙ እንደሚሉት፤ ጥምቀት በዓልም ለ250 ዓመታት የኢትዮጵያ መናገሻ ሆና ባገለገለችው ከተማ ሲከበር ዘርፈ ብዙ ትርጉም አለው፡፡ጥምቀት በጎንደር ሁሌም አዲስ እና የሚመጡት እንግዶችም በዚያው ልክ አዲስ የበዓል ድባብ ተላብሰው እንደሚመለሱ ነው የሚናገሩት፡፡ጎንደር የጥምቀት በዓልን ሽብርቅ አድርጋ አንደምታከብረው ሁሉ ኢትዮጵያም ሠላሟ የበዛ ይሆን ዘንድ ሁሉም ኃላፊነት አንዳለው በመጠቆም ሁሉም የሚኮራባት አገር እዲኖረን የበኩላችን ጥረት ማድረግ ይገባል ስትል ጎንደር ጥሪዋን ታስተላልፋለች ብለዋል ነዋሪዎቿ ለነዋሪዎች ለታሪኳ የሚመጥን፣ ለአንድነቷ የሚበጅ፤ ሠላም እና አንድነቷ የተጠናከረ አገር እንዲኖርም ሁሉም ኢትዮጵያዊ የበኩሉን እንዲወጣም ይጠይቃሉ፡፡የአማራ ክልል ርዕሰ መስተዳድር ለበዓሉ ታዳሚዎች ባስተላለፉት መልዕክት፤ ‹‹ጥምቀትን በጎንደር ማክበር መታደል ነው›› ብለዋል፡፡ በጎንደር የሚከበረው የጥምቀት በዓል በየጊዜው እየደመቀ እና የበርካቶችን ዓይን ማረፊያ እንዲሆን የክልሉ መንግሥት ትኩረት ሰጥቶ እየሠራ መሆኑንም አብራርተዋል፡፡ በዓሉ ሲከበር ኢትዮጵያን በመጠበቅና ብልጽግናዋን በማረጋገጥ ጭምር መሆኑን የተናገሩት ርዕሰ መስተዳድሩ፤ የህዝቡን አንድነት ማጠናከር ዋንኛው ጉዳይ መሆኑን ተናግረዋል፡፡ ከዚህም በተጨማሪ በዓሉ ሲከበር ባህልን እና እሴትን በመጠበቅ፣ለህዝቦች ነፃነት መስዕዋት የከፈሉትን በማስታወስ እንዲሁም የተቸገሩትን በማገዝ መሆን እንዳለበትም አሳስበዋል፡፡ በጎንደር ከተማ የተከበረው የጥምቀት በዓል የአማራ ክልል ርዕሰ መስተዳድር. አቶ አገኘሁ ተሻገር፣ የንግድ ሚኒስትር አቶ መላኩ አለበል፣ የአማራ ክልል አፈ ጉባኤ ወይዘሮ ወርቅሰሙና ሌሎች የክልሉ ከፍተኛ የሥራ ኃላፊዎች፣ የሰብዓዊ መብት ተሟጋችና አክቲቪስት ታማኝ በየነ፣ ዳያስፖራዎች፣ የአገር ውስጥና የውጭ አገር የመገኛኛ ብዙሃን ባለሙያዎች፣ በርካታ የሀገር ውስጥና የውጭ አገር እንግዶች እንዲሁም በርከት ያሉ ምዕምናን ተሳታፊ መሆናቸው ታውቋል፡፡ የሃይማት አባቶችም ስለ በዓሉ ታሪካዊ ዳራ እና አሁናዊ ሁነቶችን በማሰናሰል ለምዕምናን መንፈሳዊ ትምህርት መግበዋል፤ ለኢትዮጵያ ሠላምና እና አንድነትም ጸሎት አድርገዋል፡፡አዲስ ዘመን ጥር 12 ቀን 2013 ዓ.ም 